23 vas vir stropery in Kruger-wildtuinArgieffoto Foto: wwf.panda.org Altesaam 23 verdagtes is die afgelope twee weke in die Kruger-wildtuin in verband met renosterstropery in hegtenis geneem. Glenn Phillips, uitvoerende hoof van die wildtuin, het Maandag gesê dié inhegtenisnemings volg in afsonderlike voorvalle sedert 19 Julie toe Respect Mathebula (34), ŉ wildbewaarder, deur stropers in die park doodgeskiet is. Maroela Media het vroeër berig Mathebula en van sy kollegas het met die hulp van hul honde-eenheid ŉ groep stropers nagespoor en op hulle afgekom. ŉ Skietgeveg het uitgebreek waartydens Mathebula in die bolyf gewond is. Die verdagtes het ontsnap. Mathebula is met ŉ helikopter na ŉ hospitaal geneem, maar het op pad daarheen aan sy beserings beswyk. “Daar was aanhoudende stropingsaktiwiteite sedert Mathebula se afsterwe. Dié inhegtenisnemings is ŉ teken dat ons wildbewaarders sterk staan ná die tragiese verlies van ŉ kollega. Die inhegtenisnemings dien ook as ŉ teken van respek vir gevalle bewaarders.” Volgens Phillips is geen verdagte tydens die inhegtenisnemings geskiet of gewond nie. “Dit is ŉ duidelike aanduiding van ons bewaarders se professionaliteit en dissipline.” Tydens die inhegtenisnemings het die wildbewaarders beslag gelê op tien hoëkaliber-gewere en gereedskap wat gebruik word om renosters mee te onthoring. Die verdagtes staan tereg op aanklagte wat verband hou met renosterstropery en die besit van onwettige vuurwapens en ammunisie.